Franschhoek-plaasmoord: Saak verder uitgestelChanel du Toit (Foto uit eNuus-video) Johan du Toit, wat daarvan verdink word dat hy sy vrou in 2010 in hul kothuis op die Dieu Donné-wynlandgoed in Franschhoek verwurg het, het Donderdag weer in die Paarl-streekshof verskyn, het The Cape Argus Vrydag berig. Du Toit pleit onskuldig op ŉ aanklag van moord op sy vrou Chanel op 6 Julie, 2010. Volgens die berig het Deidre Abrahams, ŉ forensiese patoloog, Donderdag in die hof getuig. Aldus Abrahams het Chanel omtrent drie minute lank met haar aanvaller geworstel voor sy dood is. Sy is die aand omstreeks 20:00 dood. Staatsaanklaer Enslin Orange het gesê kol. Mike Barkhuizen gaan binnekort getuig dat kringtelevisiebeeldmateriaal wys dat die beskuldigde die wynlandgoed omtrent 02:02 op 7 Julie, 2010 verlaat het. Die saak is tot 22 November uitgestel. Du Toit se borg van R6 000 is verleng. – SAPA